Christine Antorini (S), 2012-11-23:
Jeg vil gerne her sige mange tak til partierne, der har stået bag den brede aftale om praktikpladser.
Det, vi diskuterer med det her lovforslag, er nogle af de meget vigtige indholdsmæssige ting, som var en del af aftalen ud over økonomien, som var i lovforslaget før.
Nogle af de helt centrale elementer på indholdsdelen er for det første, at vi løfter hele den pædagogiske ledelseskompetence på erhvervsskolerne.
Det er helt afgørende for at få god undervisning på erhvervsuddannelserne.
Alt angående pædagogik og didaktik skal spille en central rolle.
Det er også noget, vi kommer til at drøfte videre med parterne i det, som flere har benævnt fase 2.
Endelig vil jeg også fremhæve det, som har været omdrejningspunktet for hele snakken, nemlig etablering af praktikcentre, så skolerne bliver langt bedre til at bruge de fleksible muligheder for at lave praktikpladspakker til de unge.
Det vigtige ved praktikcentrene synes jeg er værd at få nævnt, ikke mindst fordi man, når man hører indlægget fra Liberal Alliance, skulle tro, at det nærmest er ondt for eleverne, at der er en mulighed for at komme i praktikcenter.
Sagen er jo, at praktikcentre giver mulighed for at tilbyde nogle forløb i virksomheder, hvis det er små virksomheder, specialiserede virksomheder i kortere perioder suppleret med forløb i praktikcentrene.
Der har været forsøg i gang med praktikcentre, og de erfaringer er rigtig positive.
Jeg vil også gerne understrege, at når Liberal Alliance ligesom har taget arbejdsgivernes parti, vil jeg bare stilfærdigt nævne, at hele tanken om fleksibilitet med praktikcentre, der gør, at det bliver meget lettere for flere virksomheder at byde ind med delpraktikpladser, faktisk er noget, som arbejdsgiverne er rigtig glade for.
Det en del af de anbefalinger, der kommer fra arbejdsmarkedets parter.
Jeg vil bare sige det, fordi jeg synes, det er lidt ærgerligt at gøre det til en diskussion, om man er for eller imod det private erhvervsliv, for eller imod arbejdsgivere eller ej.
Jeg vil bare sige, at jeg er totalt for det private erhvervsliv, jeg er totalt for arbejdsgivere.
Jeg er især for arbejdsgivere, som meget aktivt går ind og påtager sig at være med i løsningen af en opgave med at uddanne de unge i fremtiden.
Det er der heldigvis mange arbejdsgivere, der gør.
Derfor er det her også en anledning til at sige tak for det store arbejde, som arbejdsmarkedets parter har foretaget som forarbejde for at vi i dag kan førstebehandle den her brede praktikpladsaftale.
Jeg kan heller ikke genkende udsagnet om, at det er ungdommen, som kommer til at betale prisen for det her lovforslag.
Nej, det her er en rigtig god dag for de unge, for de får faktisk en gave.
Det her lovforslag medfører også, at elever permanent kan gennemføre uddannelsernes trin II på erhvervsuddannelserne, også med en eventuel skolepraktik.
Det er blevet efterlyst, hvordan man i højere grad kan tænke udlandspraktik ind.
Det er også et spørgsmål, jeg selv er optaget af, og jeg synes, vi skal kigge videre på, hvordan man i øvrigt kan gøre det mere synligt og tydeligt, at der altså også er en vej for unge på erhvervsuddannelser til at tage en del af uddannelsen i udlandet.
Så det synes jeg er noget, vi kunne kigge på helt uafhængigt af det her forslag, for der er masser af perspektiv i det.
Igen vil jeg sige tak for den brede tilslutning til et rigtig vigtigt lovforslag for de unge.
Det er i hvert fald en meget god anledning til at diskutere, hvad det er, der kommer til at ske i næste runde i det, der hedder fase 2.
For nogle af de emner, der er på dagsordenen der, er bl.a. adgangen til erhvervsuddannelserne, uddannelsernes indhold, struktur og kvalitet samt målretning af uddannelse og praktik mod de unge, samtidig med at der også skal være gode muligheder for at opkvalificere voksne uden erhvervsuddannelse.
Så der er en række diskussioner, som jeg glæder mig til at få input fra arbejdsmarkedets parter i, sådan at vi får så god en erhvervsuddannelse som muligt.
Jeg vil bare for god ordens skyld sige, at det, som spørgeren nu rejser, var det, som vi drøftede under det forrige lovforslag, nemlig økonomien i ordningen.
Og der vil jeg bare kort igen henvise til, at det samlede bidrag, som arbejdsgiverne skal betale, er på et uændret niveau i 2013 og 2014 med mulighed for, at det falder i 2015.
Så er det rigtigt, at der vil være nogle arbejdsgivere – og de fleste af dem vil i øvrigt være offentlige arbejdsgivere – som får en lille merudgift, men det hører altså til det forrige lovforslag, som vi har afsluttet debatten om.